CELEX: 32011R0757
Language: sk
Date: 2011-07-27 00:00:00
Title: Vykonávacie nariadenie Komisie (EÚ) č. 757/2011 z  27. júla 2011 o zatriedení určitého tovaru do kombinovanej nomenklatúry

2.8.2011   
            
            
               SK
            
            
               Úradný vestník Európskej únie
            
            
               L 199/37
            
         VYKONÁVACIE NARIADENIE KOMISIE (EÚ) č. 757/2011
   z 27. júla 2011
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá interpretácie kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. júla 2011
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Obuv nepokrývajúca členok, ktorá sa nedá určiť ako pánska alebo dámska, so stielkou s dĺžkou viac ako 24 cm.
                  Vonkajšia podrážka je z kaučuku a medzipodrážka z polymérov s nízkou hustotou.
                  Zvršok tvoria kusy textilu, usne a plastu.
                  Šedý textilný materiál pokrýva celú plochu zvršku s výnimkou kusu bieleho textilu (plsť) [2 (1)] na päte obuvi (pozri fotografiu č. 655 B).
                  Tento biely textilný materiál je pokrytý niekoľkými kusmi šedej usne. Pokrýva ho predovšetkým jeden kus na päte [C (1)], čiastočne dva kusy na oboch bokoch topánky [D (1)] a dva kusy okolo priehlavku [B (1)] (pozri fotografiu č. 655 C).
                  Na zadnom okraji päty je tento biely materiál pokrytý kusom čierneho nepremokavého textilného materiálu, na vrchu ktorého je našitý kus tmavošedého plastu [b (1)] (pozri fotografiu č. 655 C). Čierna textília je viditeľná cez malé otvory v plastovom kuse.
                  Uvedené šedé textilné materiály sú zošité a pripevnené k podrážke. Na jednej strane topánky sú dva kusy šedej textílie spojené kľukatým stehom, ktorý na oboch stranách dopĺňa sedlový steh (pozri fotografiu č. 655 D). Tým istým sedlovým stehom je pripevnený aj textilný pásik pod oboma kusmi textilu, ktorý vystužuje spoj.
                  Vpredu na topánke sa nachádza šedý plast [a (1)], ktorý pokrýva šedý textilný materiál.
                  Na oboch stranách topánky sú k textilnému materiálu pripevnené kusy šedej usne [A (1)] a na vrchu usne/šedého textilného materiálu sa nachádzajú aj štyri zvislé textilné pásy [1 (1)] (pozri fotografiu č. 655 A a č. 655 D). Navyše na päte obuvi je pripevnený ďalší textilný pás ako pútko.
                  (obuv na cvičenie)
                  (Pozri fotografie č. 655 A, 655 B, 655 C a 655 D.) (2)
                  
               
               
                  6404 11 00
               
               
                  Zatriedenie je určené všeobecnými pravidlami na interpretáciu kombinovanej nomenklatúry 1 a 6, poznámkou 4 písm. a) a b) k 64. kapitole kombinovanej nomenklatúry, doplnkovou poznámkou 1 k 64. kapitole a znením číselných znakov KN 6404 a 6404 11 00.
                  Pri určovaní základného materiálu zvršku v zmysle poznámky 4 písm. a) 64. kapitoly sa nezohľadňuje šedý kus plastového materiálu pokrývajúci predok topánky [a (1)], pretože posilňuje šedý materiál pod ním, a tak chráni prsty.
                  Rovnako sa nezohľadňujú štyri zvislé textilné pásy [1 (1)] na oboch stranách obuvi, pretože vystužujú boky obuvi, ani textilné pútko na päte obuvi, pretože je to doplnok slúžiaci na obúvanie topánky.
                  Nezohľadňujú sa ani kusy šedej usne pripevnené k šedému textilnému materiálu na oboch stranách obuvi [A (1)], pretože takisto vystužujú boky obuvi.
                  Ani biely textilný materiál [2 (1)] sa nemôže považovať za základný materiál zvršku, pretože nie je ani čiastočne odkrytý na vonkajšom povrchu obuvi [pozri vysvetlivky KN k 64. kapitole, všeobecne bod 1 písm. a) prvá veta druhého odseku].
                  Naproti tomu kusy šedej usne [B, C, D (1)], ktoré hlavne alebo čiastočne pokrývajú biely textilný materiál [2 (1)] (pozri fotografiu č. 655 B a č. 655 C), možno považovať za základný materiál zvršku, pretože ich povrch je čiastočne alebo úplne odkrytý na vonkajšom povrchu obuvi a nepredstavujú ani doplnky, ani výstuže.
                  Čierny nepremokavý textilný materiál pod tmavošedým plastovým materiálom na päte obuvi [b (1)] nemožno považovať za základný materiál zvršku, pretože je len vloženým materiálom slúžiacim na zabránenie preniknutia vody cez otvory v kusoch plastového materiálu. Preto možno kus tmavošedého plastového materiálu na päte obuvi takisto považovať za základný materiál zvršku v zmysle poznámky 4 písm. a) k 64. kapitole.
                  Kusy šedého textilného materiálu možno považovať za základný materiál zvršku v zmysle poznámky 4 písm. a) k 64. kapitole, pretože sú pripevnené k sebe navzájom a k ostatným zisteným základným materiálom zvršku [B, C, D, b (1)] pomocou trváceho spôsobu spájania [pozri vysvetlivky KN k 64. kapitole, všeobecne bod 1 písm. a) poslednú vetu druhého odseku spolu s bodom 1 písm. c) poslednou vetou druhého odseku].
                  Navyše uvedené základné materiály zvršku [B, C, D, b (1) a šedé textilné materiály] (pozri fotografiu č. 655 C) majú charakteristické znaky zvršku, teda poskytujú dostatočnú oporu chodidlu tak, aby osoba, ktorá obuv nosí, mohla obuv používať na chôdzu (pozri druhú vetu prvého odseku doplnkovej poznámky 1 k 64. kapitole).
                  Po odstránení uvedených výstuh a doplnkov (pozri fotografiu 655 C) je zrejmé, že šedé textilné materiály zaberajú väčšiu plochu vonkajšieho povrchu než iné materiály [B, C, D, b (1)], ktoré sa identifikovali ako základné materiály zvyšku, a preto sa vychádza z predpokladu, že obuv má zvršok z textilných materiálov v zmysle poznámky 4 písm. a) k 64. kapitole.
                  Časť podrážky dotýkajúca sa zeme je z kaučuku v zmysle poznámky 4 písm. b) k 64. kapitole. Vonkajšia podrážka obuvi je teda z kaučuku.
               
            
         
      
         (1)  Číslo/písmeno sa vzťahuje na číslo/písmeno na fotografiách.
      
         (2)  Fotografie slúžia výlučne na informačné účely.